|  |
| --- |
| REPUBLIKA HRVATSKAOPĆINSKI SUD U PULI-POLAURED PREDSJEDNIKA SUDAKranjčevićeva 8, 52100 Pula-Pola |

Broj: 7 Su-608/2024-18

Pula-Pola, 22. studeni 2024.

Temeljem čl. 31. st. 1. Zakona o sudovima („Narodne novine“ br. 28/13, 33/15, 82/16, 67/18, 126/19,130/20, 21/22, 60/22, 16/23, 155/23 i 36/24), čl. 42. st. 1., čl. 76. i čl. 162. st. 1. Zakona o državnim službenicima („Narodne novine“ br. 155/2023 i 85/24), u postupku prijma u državnu službu na neodređeno vrijeme, predsjednica suda Mirjana Sinčić Kocijančić donosi

RJEŠENJE O PRIJMU

I MAJA AFLIĆ ABBACI, magistra prava, prima se u državnu službu u Općinski sud u Puli-Pola na radno mjesto I vrste – sudski savjetnik.

II Imenovana se prima u državnu službu na neodređeno vrijeme uz obvezni probni rad u trajanju od tri mjeseca.

III Po izvršnosti ovog rješenja donijet će se rješenje o rasporedu na radno mjesto u kojem će se utvrditi dan početka rada, obveza polaganja državnog stručnog ispita, te druga prava i obveze.

Obrazloženje

1. Temeljem odobrenja Ministarstva pravosuđa, uprave i digitalne transformacije KLASA: 119-03/24-04/60, URBROJ: 514-08-03-04/03-24-16 od 3. rujna 2024., uz prethodnu provjeru da li na raspolaganju Vladi Republike Hrvatske ima službenika koji ispunjavaju uvjete za raspored na radno mjesto koje treba popuniti, Općinski sud u Puli-Pola raspisao je pod posl. br. 7 Su-608/2024 javni natječaj za prijam u državnu službu na radno mjesto sudski savjetnik (m/ž) – 1 izvršitelj na neodređeno vrijeme. Javni natječaj je objavljen u "Narodnim novinama" br. 113/24 od 02. listopada 2024. godine, na web stranici Ministarstva pravosuđa, uprave i digitalne transformacije, Hrvatskog zavoda za zapošljavanje i Općinskog suda u Puli-Pola.

2. Prema odredbi čl. 162. st. 1. Zakona o državnim službenicima, na donošenje rješenja u postupku javnog natječaja iz članka 160. ovoga Zakona primjenjuju se odredbe članaka 76. i 77. ovoga Zakona.

3. Postupak javnog natječaja u skladu sa odredbama Zakona o državnim službenicima i Uredbe o raspisivanju i provedbi javnog natječaja i internog oglasa u državnoj službi ("Narodne novine" br. 78/17 i 89/19.) provela je Komisija za provedbu javnog natječaja (u daljnjem tekstu Komisija) koju je imenovala predsjednica Općinskog suda u Puli-Pola odlukom posl. br. 7 Su-608/2024 -10 od 17. listopada 2024. godine.

4. Komisija je utvrdila da su povodom raspisanog javnog natječaja zaprimljene četiri pravodobne prijave i da sve ispunjavaju formalne uvjete propisane javnim natječajem.

5. Komisija je sačinila listu kandidata/kinja koji ispunjavaju formalne uvjete raspisanog javnog natječaja i koji su dostavili pravodobne i potpune prijave, te iste pozvala na testiranje objavom vremena i mjesta testiranja na web stranici Ministarstva pravosuđa, uprave i digitalne transformacije i web stranici Općinskog suda u Puli-Pola. Testiranje je provedeno u sjedištu suda dana 14. studenog 2024. godine.

6. Testiranju su pristupile dvije kandidatkinje, dok se za dvije kandidatkinje koje nisu pristupile testiranju smatra da su povukle prijavu na javni natječaj. Pisani dio testiranja sastojao se od ispunjavanja testa s 20 pitanja u cilju provjere znanja bitnog za obavljanje poslova radnog mjesta (pravni izvori: Zakon o sudovima, Sudski poslovnik, Zakon o zemljišnim knjigama, Zakon o vlasništvu i drugim stvarnim pravima i Zakon o parničnom postupku), za koji su kandidatkinje imale na raspolaganju 45 minuta. Komisija je utvrdila da su obje kandidatkinje zadovoljile na navedenoj provjeri jer su prešle prag od najmanje 5 bodova te da mogu pristupiti razgovoru s Komisijom.

7. Sa kandidatkinjama koje su uspješno prošle pisani dio testiranja, Komisija je obavila razgovor (intervju) radi utvrđivanja prethodnog staža, rezultata u dosadašnjem radu, profesionalnih ciljeva i interesa te motivacije za rad u sudu. Nakon provedenog postupka po raspisanom natječaju, Komisija je dostavila čelniku tijela izvješće o provedenom postupku s rang-listom prema ukupnom broju ostvarenih bodova.

8. Temeljem citiranog izvješća Komisije predsjednica suda donijela je odluku da se na radno mjesto sudski savjetnik na neodređeno vrijeme primi kandidatkinja Maja Aflić Abbaci koja je u postupku pred Komisijom ostvarila veći broj bodova.

9. Izabrana kandidatkinja je na poziv suda dostavila uvjerenje da se protiv nje ne vodi kazneni postupak, svjedodžbu o zdravstvenoj sposobnosti za poslove radnog mjesta, te izvornike isprava na uvid.

10. Nakon što je sud pribavio uvjerenje Odjela za kaznene evidencije Ministarstva pravosuđa, uprave i digitalne transformacije da izabrana kandidatkinja nije osuđivana, te utvrdio da nema zapreka za prijam u državnu službu navedenih u čl. 54. Zakona o državnim službenicima, donijeto je rješenje kao u izreci.

11. Rješenje o prijmu dostavlja se svim kandidatima u postupku javnom objavom na web stranici Ministarstva pravosuđa, uprave i digitalne transformacije mpudt.gov.hr i na web stranici Općinskog suda u Puli-Pola http://sudovi.pravosudje.hr/ospu, a dostava svim kandidatima smatra se obavljenom istekom osmog dana od dana javne objave rješenja na web stranici Ministarstva pravosuđa, uprave i digitalne transformacije.

 Predsjednica suda Mirjana Sinčić Kocijančić

UPUTA O PRAVNOM LIJEKU:

Protiv ovog rješenja kandidat/kinja koji je pristupio testiranju može izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Općinskog suda u Puli-Pola, Kranjčevićeva 8, u tri istovjetna primjerka, neposredno ili putem pošte.

Dna:

- Ministarstvu pravosuđa, uprave i digitalne transformacije

 elektroničkim putem u PDF formatu radi javne objave na web stranici

Po izvršnosti:

- Osobnik službenika

- Pismohrana